Studente moet net aanhou en moed hou | Netwerk24
Studente moet net aanhou en moed hou
Deur Erica Wiid, Strand 25 Januarie 2020 00:01
Na aanleiding van Dirk Spangenberg se skrywe (22.01) oor sy slim dogter wat nie keuring gekry het om medies te gaan studeer nie, wil ek net sê: Moenie moed opgee nie!
Ons was vyf lange jare in dieselfde bootjie. My seun het lank voor matriek al besluit dat medies sy rigting sal wees. Hy het elke jaar met en ná matriek aansoek gedoen en die antwoord was elke keer nee. Elke jaar se harde werk is gevolg deur trane van teleurstelling.
Hy het sy BSc in menslike wetenskappe gedoen, toe honneurs in fisiologie, waar hy goed gevaar het, en deur 'n vroulike professor gekelder is. Toe 'n jaar tuis waarin hy anatomie ge­studeer het saam met bio-ingenieurswese aan die Universiteit van Kaapstad. Hy het 'n toelatingseksamen by die Universiteit van die Witwatersrand geskryf en geslaag, maar is te wit bevind.
En toe word hy uiteindelik gekeur by Maties in die groep "werkend/nie­studerend", waar net tien gekies word. Dit was net gebedsverhoring.
Daar is egter altyd 'n plan van ons Skepper oor hoekom dinge só moes gebeur. As hy net ná matriek al medies begin studeer het, het hy nie sy pragtige ingenieursvroutjie ontmoet nie.
Vandag is hy al vierde jaar medies en geniet elke oomblik. Die vyf jaar vooraf het hom 'n gedissiplineerde student gemaak.